b"\n_START_ARTICLE_\nRyan Wilson\n_START_SECTION_\nKarijera\n_START_PARAGRAPH_\nWilson karijeru zapo\xc4\x8dinje 2003. godine u OHL-u zaigrav\xc5\xa1i za klub Toronto St. Michael's Majors. Tu provodi tri sezone prikupiv\xc5\xa1i 123 boda u 190 utakmica u regularnom dijelu sezona. S klubom je u tri navrata nastupao u doigravanju odigrav\xc5\xa1i sveukupno 32 utakmice te prikupiv\xc5\xa1i 23 boda. 2006. godine prelazi u drugi OHL klub, Sarnia Sting. Tu provodi dvije sezone u kojima nastavlja s dobrim igrama. 1. srpnja 2008. godine, kao slobodan igra\xc4\x8d, potpisuje ugovor s Calgary Flamesima.  Profesionalnu karijeru zapo\xc4\x8dinje u Quad City Flamesima, AHL podru\xc5\xbenici Calgary Flamesa. S Quad Cityjem provodi gotovo cijelu sezonu.\n_START_SECTION_\nColorado Avalanche (2009. - danas)\n_START_PARAGRAPH_\n4. o\xc5\xbeujka 2009. godine Calgary Flames daje Wilsona Colorado Avalancheu, zajedno sa Lawrenceom Nycholatom i pravom na izbor u drugom krugu drafta, u zamjenu za Jordana Leopolda.  Kraj te sezone Wilson provodi u Avalancheovoj AHL podru\xc5\xbenici Lake Erie Monsters. Sezonu 2009./10. zapo\xc4\x8dinje s Monstersima, ali 12. listopada 2009. godine Avalanche ga stavlja na popis mom\xc4\x8dadi te tri dana kasnije Wilson upisuje svoj prvi nastup u NHL-u u utakmici protiv Montreal Canadiensa. 23. listopada 2009. godine upisuje i svoju prvu asistenciju u NHL-u u utakmici protiv Carolina Hurricanesa. Prvi pogodak upisao je 17. studenog 2009. godine u utakmici protiv Calgary Flamesa."